REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/2-16

18. januar 2016. godine

B e o g r a d

Z A P I S N I K

45. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 15. JANUARA 2016. GODINE

Sednica je počela u 11,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Zoran Antić, Milan Kovačević, Miodrag Nikolić, Žarko Bogatinović, Milija Miletić, Đorđe Stojšić, Marjana Maraš, Jovan Marković, Velimir Stanojević, Dušan Petrović, Arpad Fremond, Sabina Dazdarević kao i Vladan Milošević, Dejan Nektarijević i Miroljub Stanković, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić i Goran Ćirić.

Sednici je prisustvovao i narodni poslanik: Miroslav Marinković.

Pored članova Odbora sednici je prisustvovao i narodni poslanik: Dušan Janković.

Pored članova Odbora sednici su prisustvovali predstavnici Ministarstva poljoprivrede i zaštite životne sredine Nebojša Milosavljević, direktor Uprave za zaštitu bilja, Nenad Milojević, šef odseka fitosanitarne inspekcije, Miodrag Petrović, direktor Uprave za veterinu, Budimir Plavšić i Siniša Kotur, saradnici direktora Uprave za veterinu, predstavnici Vlade Republike Srbije Dragan Glamočić, savetnik predsednika Vlade, Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije, Nedić Slavica i Nenad Manić, Banatski paori kao i predstavnici sredstava javnog informisanja.

Većinom glasova usvojen je sledeći

D n e v n i r e d

1. Razmatranje problema vezano za zabranu izvoza u zemlje Carinskog saveza Rusija, Belorusija i Kazahstan;
2. Razmatranje problema vezano za primenu Zakona o bezbednosti hrane i monitoringa;
3. Razmatranje problema u vezi vakcinacije plavog jezika;
4. R a z n o.

Pre prelaska na razmatranje prve tačke dnevnog reda usvojeni su zapisnici 40, 41. i 42. sednice Odbora, koje su održane 11. decembra i 10. decembra 2015. godine, u tekstu u kome su i predloženi.

Prva tačka dnevnog reda **– Razmatranje problema vezano za zabranu izvoza u zemlje Carinskog saveza Rusija, Belorusija i Kazahstan**

U uvodnim napomenama, Miodrag Petrović je upoznao Odbor sa rezultatima dogovora sa Ruskom Federacijom i odobrenju izvoza proizvoda iz Srbije u zemlje Carinskog saveza Rusija, Belorusija i Kazahstan. Po njegovim rečima, 48 objekata za proizvodnju hrane životinjskog porekla poseduje dozvolu za izvoz roba i proizvoda, dok su dva objekta u postupku odobrenja. Poseta delegacije iz Ruske Federacije bila je kontrolnog i nadzornog karaktera i dala je rezultate, a uvažene su i garancije naše strane. Tom prilikom delegacija je posetila dva objekta, preduzeća Matijević i Imlek, čime se ruska strana uverila da sistem funkcioniše i da su nedostaci otklonjeni. Potvrđene su garancije za izvoz komadnog mesa, čvrstog masnog tkiva, a otvoreno je i pitanje transporta roba vodnim putem, tj. Dunavom, iz Srbije ka ruskom tržištu, kako bi se smanjio broj dana i trošak transporta. Takođe, usaglašen je rad laboratorija, kako bi se prevazišli problemi dobijanja različitih rezultata prilikom analiza koje sprovode obe strane.

Nenad Budimović, ispred PKS je izneo podatke za prvih 11. meseci 2015. godine o izvozu i uvozu svinjskog mesa, sireva, jabuka, šećera.

U diskusiji su učestvovali narodni poslanici: Marijan Rističević, Milija Miletić, Miodrag Nikolić, Milan Kovačević, Dušan Petrović i Miroslav Marinković.

Druga tačka dnevnog reda - **Razmatranje problema vezano za primenu Zakona o bezbednosti hrane i monitoringa**

U uvodnim napomenama, predsednik Odbora Marijan Rističević je izrazio nezadovoljstvo nedostavljanjem relevantnih dokumenata Odboru u vezi sa bezbednošću hrane, a koje je Odbor više puta tražio, posebno dokumentaciju koja se odnosi na monitoring na bezbednost hrane, u skladu sa odredbama člana 69. Zakona o bezbednosti hrane.

Nebojša Milosavljević je istakao da Odbor za poljoprivredu, šumarstvo i vodoprivredu nije bez razloga već više puta razmatrao ovo pitanje. On je najavio donošenje izmena postojećeg Zakona o bezbednosti hrane, a Uprave za veterinu i za zaštitu bilja pokrenuće inicijativu ka Ministarstvima poljoprivrede i zdravlja za donošenje podzakonskih akata koji proizilaze iz postojećeg Zakona o bezbednosti hrane iz 2009. godine, odnosno, donošenje planova za monitoring hrane za 2016. godinu. Takođe, direktor Uprave za zaštitu bilja je istakao da Uprava već tri godine radi kontrolu mikotoksina u kukuruzu, kao i monitoring pesticida u hrani i u hrani za životinje. Istovremeno, Uprava radi i kontrolu virusa u malini, odnosno, skrining vezan za poteškoće koje imamo za izvoz maline.

U diskusiji su učestvovali narodni poslanici: Marijan Rističević, Milan Kovačević, Vladan Milošević, Đorđe Stojšić, Miroslav Marinković i Dušan Janković.

Treća tačka dnevnog reda - **Razmatranje problema u vezi vakcinacije plavog jezika**

Budimir Plavšić, iz Uprave za veterinu izvestio je Odbor o vakcinaciji protiv bolesti plavog jezika na teritoriji Srbije. Po njegovim rečima, epidemija je izbila u Srbiji 2014. godine, kada je bilo 644 žarišta bolesti. Bolest zahvata goveda, koze i ovce, prenose je insekti, odnosno komarci, i ne prenosi se sa životinje na životinju. To je do sada bila bolest tipična za afrički kontinet, a pre par godina se prvi put pojavila u Evropi. Tada je EU donela nova pravila zaštite, a Srbija je još 2009. godine svoje pravilnike uskladila sa evropskim standardima. U 2015. godini Ministarstvo je analiziralo situaciju i prema preporukama Evropske komisije, ušlo u nabavku vakcine, koja daje efekte kod onog serotipa koji izaziva bolest. Zato je Uprava za veterinu predložila da se nabavka vakcina izvrši iz sredstava budžeta, sproveden je postupak javne nabavke i uvoz dva miliona doza. Pošto to nije bio dovoljan broj vakcina, vakcinisalo se samo tamo gde je bolest bila prisutna. Vakcinacija je sprovedena u novembru 2015. godine, a životinje su imunitet stekle u januaru ove godine, i biće zaštićene do avgusta (kod goveda), odnosno do kraja godine (kod ovaca i koza). Područja koja su obuhvaćena vakcinacijom su jug, istok i severoistok Srbije. Ove godine Uprava za veterinu će imati stav da je potrebno vakcinisati čitavu populaciju životinja na teritoriji zemlje, što će biti predloženo nadležnom ministarstvu i Vladi.

U diskusiji su učestvovali narodni poslanici: Marijan Rističević, Milija Miletić, Žarko Bogatinović, Miodrag Nikolić i Miroslav Marinković.

Nakon rasprave o tačkama dnevnog reda, Odbor je na osnovu člana 56. Poslovnika Narodne skupštine, doneo sledeći:

Z A K Lj U Č A K

I

Odbor podržava reformu Uprave za veterinu, napore, napredak i pomake u vezi sa pojačanom kontrolom i povratak određenih subjekata izvozu na tržište Rusije, Belorusije i Kazahstana. Odbor preporučuje da se reforme nastave, a da se za dosadašnje propuste ispita odgovornost ne samo u Upravi za veterinu već i nadležnih pomoćnika ministra i državnih sekretara u vezi ekonomske štete koja je nastala suspenzijom izvoza, eventualno nesavesnim radom i opstrukcijom.

II

Odbor preporučuje nadležnima u Ministarstvu poljoprivrede i zaštite životne sredine i Ministarstvu zdravlja da što pre donesu planska dokumenta iz Zakona o bezbednosti hrane koji nedostaju godinama. Odbor predlaže ispitivanje odgovornosti, uključujući i krivične, onih koji su činili propuste u vezi bezbednosti hrane i drugih raznih nepravilnosti u ovoj oblasti. Odbor daje podršku svima u cilju otklanjanja svih nepravilnosti iz oblasti bezbednosti hrane i izražava spremnost da u saradnji sa predstavnicima Vlade i ministarstava održi posebnu sednicu na ovu temu.

III

Odbor preporučuje da se po pitanju vakcinacije plavog jezika ispitaju okolnosti, te da li je zakonita selektivna vakcinacija i nepotpuna van optimalnih rokova, te da se izvrši unutrašnja i druga revizija od nadležnih organa.

Četvta tačka dnevnog reda – **Razno**

Pod tačkom - Razno nije bilo prijavljenih za raspravu.

Pošto drugih pitanja i predloga nije bilo, sednica je zaključena u 15,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević